钦定古今图书集成/理学汇编/字学典/第002卷 > 《汉书》 > 《艺文志》
## 钦定古今图书集成/理学汇编/字学典/第002卷 > 《汉书》 > 《艺文志》

《史籀》十五篇。

〈注〉周宣王太史作《大篆》十五篇，建武时亡。六篇，

八体《六技》。

韦昭曰：“八体：一曰大篆，二曰小篆，三曰刻符，四曰虫书，五曰摹印，六曰署书，七曰殳书，八曰隶书。”

汉兴，萧何草《律》，亦著其法，曰：“太史试学童，能讽书九
千字以上，乃得为史。又以六体试之，课最者以为尚
书御史、史书令史。”

臣瓒曰：“《史书》，今之太史书。”

吏民上书，字或不正，辄举劾。六体者：“古文、奇字、篆书、
隶书、缪篆、虫书。”

师古曰：“古文谓孔子壁中书奇字，即古文而异者也。篆书谓小篆，盖秦始皇使程邈所作也。隶书亦程邈所献，主于徒隶，从简易也。缪篆谓其文屈曲缠绕，所以摹印章也。虫书谓为虫鸟之形，所以书幡信也。”

皆所以通知古今文字，摹印章，书幡信也。古制书必
同文，不知则阙。问诸故老，至于衰世，是非无正，人用
其私。故孔子曰：“吾犹及史之阙文也。”今亡矣夫，盖伤
其寖不正。《史籀篇》者，周时史官教学童书也，与孔氏
壁中古文异体。《苍颉》七章者，秦丞相李斯所作也；《爰
历》六章者，车府令赵高所作也；《博学》七章者，太史令
胡母敬所作也。文字多取《史籀篇》，而篆体复颇异，所
谓秦篆者也。是时始造隶书矣，起于官狱多事，苟趋
省易施之于徒隶也。汉兴，闾里书师合《苍颉》《爰历》《博
学》三篇，断六十字以为一章，凡五十五章，并为《苍颉
篇》。武帝时司马相如作《凡将篇》，无“复”字。元帝时黄门
令史游作《急就篇》，成帝时将作大匠李长作《元尚篇》，
皆《苍颉》中正字也。凡将则颇有出矣。